|  |  |
| --- | --- |
| **ROKODELSKA PANOGA** | **Izdelovanje mila in naravnih izdelkov za nego** |
| **POVZETEK** | |
| Izdelovanje mila in naravnih izdelkov za nego je v zadnjem času v velikem porastu, saj se ljudje vračamo k ročno narejenim, naravnim trdim milom. Prvotna milarska obrt, ki se je v Sloveniji razvijala od 18. stol. naprej, je povezana s proizvodnjo mila, ki so ga uporabljali za pranje oblek. Milarski tovarni sta bili na primer v Kranju in Mariboru. | |
| **OPIS PANOGE** | |
| Na začetku 20. stoletja še niso prakticirali rednega umivanja rok pred jedjo, po opravljeni potrebi, niti po delu, med katerim so si roke umazali. Po ljudskem prepričanju sta bila kopanje in umivanje za žensko celo škodljiva. Higienske norme so se na podeželju začele uveljavljati šele v prvi polovici 20. stoletja.  Milo, prvi množični izdelek za zagotavljanje čistoče telesa in obleke, so ženske sprva izdelovale same. Uporabljale so ga predvsem za pranje perila na skupnih vaških periščih. Milo (žajfo) so skuhale iz svinjskih in govejih kosti, govejega loja, presejanega pepela in lužnega kamna (langenštajn), ki je pripomogel h gladkosti mila. Vse skupaj so kuhale v svinjskem kotlu tako dolgo, da so se kosti razkuhale. Milo je bilo črno in neprijetnega vonja, zato so včasih dodale zraven kakšna zelišča. Ko se je skuhalo, so ga zlile v lesene modele, visoke približno štiri prste. Pustile so ga, da se je strdilo, potem so ga zrezale. Če je bilo milo pretrdo, je lahko perilo poškodovalo, zato so morale paziti na trdoto. Takšno doma pripravljeno milo so uporabljali za pranje perila, umivali pa so se s kupljenim Zlatorogovim milom, ki so ga kasneje uporabljali tudi za pranje belega perila.  Začetki tovarne Zlatorog, ki je proizvajala milo in se je nahajala na mestu današnje tovarne Henkel Maribor v Melju, segajo v 19. stol. Lastnik prvotne milarne je bil Carl Bros, ki je leta 1878 kupil Mitteregerjevo milarno na Rotovškem trgu v Mariboru, njegova dejavnost pa se je kmalu tako razmahnila, da je le s težavo zadostil potrebam mariborskih peric. Zaradi smradu in nenavadnih govoric je svojo obrt leta 1905 preselil na Melje, kjer je razširil proizvodnjo. Carl Broz je kot zaščitni znak v kose mila vtisnil glavo divje koze. Že leta 1920 so pralno milo prodajali pod blagovno znamko milo Zlatorog in ga začeli pakirati v modro-rumeni kartonski ovitek z napisom Zlatorog terpentinovo milo. Kasneje so izdelovali še visoko kakovosten glicerin za kozmetične preparate, iz katerega so začeli leta 1928 izdelovati tudi kozmetiko za nego zob in ust, kolonjske vode in športne kreme, toaletna mila pa tudi milne luske za pralne praške. Obrt je prerasla v eno najmogočnejših tovarn v Sloveniji in Jugoslaviji.  Obrt milarstva se je razvila tudi v Kranju v družini Fock, ki se je v 18. stoletju priselila iz Češke. Po 2. svetovni vojni je bila tovarna nacionalizirana, v tem obdobju so v njej izdelovali milo, milo v prahu in kemične izdelke. Leta 1958 se je podjetje preimenovalo v Oven Kranj, vendar se je z izdelavo milarskih izdelkov ukvarjalo le do leta 1960, nato pa se je preusmerilo v proizvodnjo kemičnih izdelkov za livarstvo in metalurgijo.  Proizvodnja trdih mil, ki stremijo k čim bolj naravnim sestavinam, se je v zadnjih letih na Slovenskem zelo razmahnila. Mila postajajo vse bolj kakovostna, raznolika in dišeča in so odlična alternativa konvencionalnim milom.  Trdo milo nastane iz maščob in natrijevega hidroksida. Ostale snovi v naravnem milu so: voda, maščobe, ki negujejo kožo, in glicerin, ki deluje kot vlažilec. Dandanes imamo na voljo široko paleto maščob, živalskih in rastlinskih (olivno, sončnično, bučno … ), in druge sestavine, ki naredijo naravna mila še bolj negovalna in dišeča. Dodamo lahko tudi zelišča (sivko, šentjanževko, žajbelj …), eterična olja, gline, oglje, mineralne okside najrazličnejših barv in druge dodatke (ovsene kosmiče, zdrobljena zelišča, makova semena, zmlete lupinice limon, suho cvetje …).  Milo se lahko izdeluje na hladen ali vroč način. V preteklosti so bolj pogosto uporabljali vroč postopek priprave mila, dandanes pa je bolj priljubljen hladen. Obema je skupno, da moramo natančno stehtati olja in lug, potreben za umiljenje. Pri vročem postopku milo ni zelo gladko in ima bolj rustikalen videz, saj ni tekoče, ko se ga vlije v model. Mila dlje časa zorijo.  Poleg mila nastajajo tudi drugi sodobni naravni izdelki za nego kože, kot so vazelin za kožo ustnic, kreme za telo, kreme za zaščito proti komarjem, negovalna olja ipd., ki so sestavljena iz naravnih olj, zelišč in drugih sestavin. Rokodelsko ustvarjanje mora v največji možni vsebovati slovenske sestavine brez umetnih dišav, barvil ali podobnih dodatkov. | |
| **EVALVACIJA PANOGE** | |
| **Vidik rokodelskih in obrtniških znanj, spretnosti in veščin** | Izdelava mila je dokaj preprosta in se jo je mogoče hitro priučiti. Za izdelavo vrhunskih mil je potrebno nekaj vaje in ustvarjanje lastnih receptur. Poznati je potrebno ustrezne sestavine in jih v ustreznem razmerju zmešati skupaj, pomemben je postopek kuhanja in nadaljnje obdelave mila ter tudi postopek sušenja. Izdelava mila je pogosta vsebina delavnic in je vpeta v neformalno izobraževanje zlasti prek društev. |
| **Vidik ohranjanja regionalnih razpoznavnosti in kultur, varstva in bogatenja kulturne dediščine** | Panoga ni vpisana v slovenski Register nesnovne dediščine. V Sloveniji je veliko število izdelovalcev mil, tudi takšnih, ki uporabljajo slovenske sestavine in imajo certifikat »Rokodelstvo Art&Craft Slovenija« ali kakšne druge lokalne znamke. |
| **Vidik identitete in prepoznavnosti** | Razvoj panoge promovirajo posamezniki, društva in univerze za tretje življenjsko obdobje prek delavnic, saj se je panoge dokaj enostavno priučiti. Izdelovalci mil so povezani tudi prek rokodelskih centrov. |
| **Vidik družbenega in gospodarskega napredka** | V primerjavi s preteklostjo je danes na voljo več kakovostnih sestavin in pripomočkov, ki olajšajo delo. V sodobnem času, ko sta higiena in zdrav življenjski slog pomembni vrednoti, so tovrstni izdelki vse bolj priljubljeni in pridobivajo svojo vrednost. Panoga nima negativnega vpliva na okolje, saj je namenjena ustvarjanju naravnih izdelkov. Pri uporabi lokalnih sestavin panoga upošteva tudi trajnostne vidike. |
| **Vidik učinkov na medgeneracijsko povezovanje in vseživljenjsko učenje** | Z izdelavo mil se ukvarjajo mnogi. Panogo promovirajo različna društva prek delavnic med mladimi in starejšimi, tako da je prisoten vidik medgeneracijskega povezovanja. |
| **Vidik učinkov na turizem** | Mila in kozmetične izdelke najdemo pogosto na različnih sejemskih dogodkih in turističnih prireditvah po Sloveniji. Milo je v zadnjem času postal tudi priljubljen spominek, v klasični štirioglati obliki z različnimi slovenskimi motivi ali tudi s personaliziranimi zapisi. |
| **Viri in literatura** | [Remec, Meta Podrgni, očedi, živali otrebi:](https://www.sistory.si/cdn/publikacije/42001-43000/42038/razpoznavanja_24_2015.pdf)  [Higiena in snaga v dobi meščanstva, Inštitut za novejšo zgodovino, Ljubljana 2015.](https://www.sistory.si/cdn/publikacije/42001-43000/42038/razpoznavanja_24_2015.pdf)  [Helena Ponudič, Razvoj mariborskega gospodarstva med prvo in drugo svetovno vojno, raziskovalna naloga v okviru projekta Mladi za napredek Maribora, Maribor 2016.](https://zpm-mb.si/wp-content/uploads/2016/06/S%C5%A0_Zgodovina_Razvoj_mariborskega_gospodarstva_med.pdf)  [Podjetje Exoterm, Kranj](https://www.exoterm.si/zgodovina-podjetja/).  <http://www.educa.fmf.uni-lj.si/izodel/sola/2000/di/budna/perice/milo.html> |